7. ΝΟΜΟΘΕΤ.ΔΙΑΤΑΓΜΑ υπ' αριθ. 1051 της 17/21 Δεκ. 1971 (ΦΕΚ Α' 267). Περί τροποποιήσεως και συμπληρώσεως των περί Πανεπιστημίου Πατρών ισχυουσών διατάξεων. Άρθρ.1.-(Αντικαθίσταται το άρθρ. 6 του Ν.Δ. 4425/1964 ανωτ. αριθ. 1). Άρθρ.2.-(Αντικαθίσταται η παρ. 1 του άρθρ. 1 του Α.Ν.459/68 κατωτ. σελ. 628,25). Άρθρ3.-1.Εις κενάς έδρας των Σχολών του Πανεπιστημίου Πατρών, δι' ας δεν υπάρχουν διωρισμένοι έκτακτοι Καθηγηταί ή Υφηγηταί, έχοντες εντολήν διδασκαλίας, δύναται κατ' εξαίρεσιν να ανατίθηται η διδασκαλία μαθημάτων δι' αποφάσεως της οικείας Σχολής και της Πανεπιστημιακής Συγκλήτου, εις διατελέσαντας Καθηγητάς ομοειδούς ή συγγενούς έδρας Ανωτάτων Εκπαιδευτικών Ιδρυμάτων της ημεδαπής, ή ομοταγών Ιδρυμάτων της αλλοδαπής, ή εις επιστήμονας ανεγνωρισμένου κύρους εκ της όλης εν τη ημεδαπή ή αλλοδαπή επιστημονικής δράσεως αυτών, κεκτημένους διδακτορικόν δίπλωμα ημεδαπών ή αλλοδαπών Ανωτάτων Εκπαιδευτικών Ιδρυμάτων, επί συμβάσει ιδιωτικού δικαίου διαρκείας τριών ετών. 2.Η σύμβασις αύτη, αν δεν ήθελε καταγγελθή δι' αποφάσεως της οικείας Σχολής και της Συγκλήτου, προ της ενάρξεως του τελευταίου εξαμήνου της ισχύος της, παρατείνεται αυτοδικαίως επί μίαν εισέτι τριετίαν, θεωρείται δε εν πάση περιπτώσει αυτοδικαίως λήξασα άμα τη πληρώσει της έδρας. 3.Η αποζημίωσις του εις ον κατά τα ανωτέρω ανατίθεται η διδασκαλία μαθήματος, υπολογίζεται αναλόγως των ωρών διδασκαλίας του Προγράμματος μαθημάτων της Σχολής. Δι' εκάστην προβλεπομένην ώραν καταβάλλεται το 1/5 των μηνιαίων αποδοχών των τακτικών Καθηγητών των οικείων Σχολών. Η αποζημίωσις αύτη καταβάλλεται δι' άπαντας τους μήνας του έτους, εν πάση δε περιπτώσει δεν δύναται να υπερβή τας μηνιαίας αποδοχάς του τακτικού Καθηγητού των Σχολών. Άρθρ.4.-Επί της πειθαρχικής δικαιοδοσίας και συγκροτήσεως Πειθαρχικού Συμβουλίου ως και της υπηρεσιακής εν γένει καταστάσεως του Ανωτέρου Διδακτικού Προσωπικού του Πανεπιστημίου Πατρών, εφαρμόζονται αναλόγως αι οικείαι διατάξεις του Πανεπιστημίου Αθηνών. Αντί του Πρυτάνεως και μέχρι συγκροτήσεως της Συγκλήτου του Πειθαρχικού Συμβουλίου μετέχει ο Πρόεδρος της Διοικούσης Επιτροπής ή τούτου απόντος, κωλυομένου ή ελλείποντος ο νόμιμος αναπληρωτής αυτού. Άρθρ.5.-Η ισχύς του παρόντος άρχεται από της δημοσιεύσεως αυτού εις την Εφημερίδα της Κυβερνήσεως, πλην των διατάξεων της παρ. 5 του άρθρ. 1, αίτινες ισχύουν αναδρομικώς από της 3ης Νοεμ. 1971. 